- Hindi News
- National
- चोरों का दुस्साहस, कोर्ट को भी नहीं बख्शा, सीजेएम के चैंबर से मोबाइल चोरी कर ले गए
चोरों का दुस्साहस, कोर्ट को भी नहीं बख्शा, सीजेएम के चैंबर से मोबाइल चोरी कर ले गए
घटना सीजेएम कोर्ट में शुक्रवार शाम को हुई। कोर्ट के कर्मचारी शिव भगवान पुत्र रामचंद्र निवासी पुरानी आबादी की ओर से कोतवाली पुलिस थाना में शुक्रवार को मुकदमा दर्ज कराया गया। पुलिस के अनुसार परिवादी ने बताया कि शुक्रवार को कोई अज्ञात व्यक्ति सीजेएम कोर्ट से मजिस्ट्रेट शिवकुमार महला का माईक्रोमैक्स मोबाइल सिम सहित चुराकर ले गया। जिस समय घटना हुई उस समय मजिस्ट्रेट इजलास में मामलों की सुनवाई कर रहे थे। उनका मोबाइल उनके चैंबर में टेबल पर रख हुआ था। कोई अज्ञात व्यक्ति उनकी गैर मौजूदगी के चलते चैंबर में गया और मोबाइल उठाकर ले गया। इस घटना का पता न्यायाधीश को इजलास से वापस अपने कक्ष में जाने पर चला। न्यायाधीश ने कोर्ट पेशकार और सहायक कर्मचारियों को इस संबंध में बताया। इसके बाद कोर्ट में ही मोबाइल की तलाश की गई। मोबाइल चोरी होने का पता उस समय चला जब उनके सरकारी नंबर पर फोन किया गया। उनका मोबाइल स्विच ऑफ रहा था। इसके बाद मोबाइल चोरी होने का पता चला। पेशकार ने इस संबंध में शुक्रवार शाम को ही कोतवाली थाना में रिपोर्ट दी। मामले को गंभीरता से लेकर पुलिस ने तुरंत मुकदमा दर्ज कर मामले की जांच एएसआई राजेंद्र प्रसाद को दी है। मामले की गंभीरता को देखते हुए सीओ सिटी तुलसीदास पुरोहति ने घटना की जानकरी ली। हालांकि शनिवार रात तक पुलिस के हाथ कोई सुराग नहीं लगा था। मजिस्ट्रेट की सरकारी सिम की लोकेशन ट्रेस की जा रही है।
tgl_Latn sot_Latn hin_Deva hin_Deva hin_Deva